अजमेर। पुलिस ने मंगलवार को गंज और अंदरकोट इलाकों में दो व्यापारियों को झांसा देकर बैग और रुपए पार करने वाले गिरोह को पकड़ने का दावा किया। गंज थाना क्षेत्र में 6 जून को मोबाइल फोन विक्रेता देवेंद्र सिंह को झांसा देकर 15 मोबाइल फोन, रिचार्ज कूपन और नकदी से भरा बैग उड़ाने और 5 जून को अंदरकोट इलाके में आइसक्रीम पार्लर दुकानदार को झांसा देकर 90 हजार रुपए पार कर ले जाने वाले शातिरों को पुलिस ने गिरफ्तार कर लिया। इस गिरोह के पांच लोगों को पुलिस ने गिरफ्तार किया है।
थाना प्रभारी चेतना भाटी ने बताया कि रीगल होटल के सामने श्री गुरु ऑटो मोबाइल फर्म के संचालक देवेंद्र सिंह को झांसा देकर उनका बैग लेकर भागने की घटना के बाद जांच के दौरान होटल के बाहर लगे सीसी कैमरे की फुटेज निकलवाई गई, इसमें संदिग्ध युवक की पहचान कर ली गई। फुटेज के आधार पर उसकी तलाश की गई।
कांस्टेबल सुमेर सिंह की सूचना पर रामप्रसाद घाट के निकट से तमिलनाडु निवासी बाकियार पुत्र सैमुअल, महाराष्ट्र के नंदुरबार निवासी आरसु राम पुत्र मारमुतु, सिदिल पुत्र जगदीश, मुरली पुत्र रामकिशन और मुत्तु स्वामी पुत्र नागराज को गिरफ्तार किया गया। इनके पास से चोरी का माल बरामद किया गया। पूछताछ में आरोपियों ने अंदरकोट और गंज क्षेत्र की वारदातं कबूल कर ली।
hin_Deva hin_Deva hin_Deva